Mpofu het 'n algehele tweede plek behaal, die gehoorprys èn prys as beste Suid-Afrikaanse deelnemer by die kompetisie, een van die grootste sangkompetisies in die wêreld, ontvang. "Dit was wonderlik om op eie bodem aan diè kompetisie deel te neem, met my familie en vriende wat my deur die loop van die kwalifiserende rondtes kon ondersteun. Die pryse was egter die kersies op die koek", sê sy.
"Ek sien baie daarna uit om by Klein Karoo Klassique op te tree en my talent met mense te deel wat die kuns van musiek geniet en waardeer", sê sy. Dit is die tweede jaar dat Mpofu by Klassique optree. Sy was in 2013 as finalis van ATKV-Muziqanto in die Mimi Coertse Galakonsert te sien, asook tydens Haydn's Nelson Mass. Mpofu is 'n lid van Kaapstad Opera.
Volgens Ilse Schürmann, vervaardiger van die ATKV Afsluitingskonsert namens die ATKV, is diè uitvoering uniek aangesien die kunstenaars nog nie vantevore saamgewerk het nie. "Die kunstenaars bied 'n unieke kombinasie van 'n baie hoë standaard en die gehoor kan vermaak van hoogstaande gehalte verwag", sê sy. Schürmann beskryf Klein Karoo Klassique as 'n baie belangrike toonvenster vir Suid-Afrika se voorste klassieke musiektalent.
Die ATKV Afsluitingskonsert word op Sondag, 14 Augustus om 12:00 by die pragtige Surval Boutique Olive Estate net buite Oudtshoorn aangebied. Mpofu deel die verhoog met Junnan Sun (klarinet) en die Suid-Kaap Kinderkoor o.l.v. Jan-Erik Swart. Hulle word deur Elna van der Merwe op klavier begelei. Hoogtepunte op die program sluit in Verdi se È strano! uit La Traviata - die stuk wat aan Mpofu die tweede plek tydens die Belvedere besorg het - en Sun se uitvoering van dele uit Mozart se Klarinet Concerto, bekend as deel van Out of Africa se temamusiek.